માર્ચ મહીનો એટલે ટેક્ષ પ્લાનીંગનો મહીનો.મોટાભાગનાં લોકો તેમની આવક પર ઈન્કમ ટેક્ષ કેવી રીતે ઓછો ભરવાનો આવે તેનું પ્લાનીંગ નાણાંકીય વર્ષને અંતે એટલે કે માર્ચ મહીનામાં જ કરતાં હોય છે.આવાં લોકો ઉતાવળે રોકાણ કરી હાલ પુરતાં તો તેને આવકમાંથી બાદ મેળવી ટેક્ષ બચાવી લેતાં હોય છે.પરંતુ એ વખતે તેઓ એ વિચારવાનું ભુલી જાય છે કે પાકતી મુદતે મળતી રકમ ટેક્ષ ફ્રી છે કે નહીં?રોકાણનાં સાધનો પસંદ કરતી વખતે એ સમજવું ખુબ જ જરુરી છે કે પાકતી મુદતે મળતી રકમ પર ટેક્ષ ભરવાનો થશે કે નહીં?એક આદર્શ રોકાણ એને જ કહી શકાય કે જે રોકાણ વખતે તો ટેક્ષ બચાવે જ તેમજ પાકતી મુદતે મળતી રકમ પણ ટેક્ષ રહીત હોય.હાલ માર્કેટમાં ટેક્ષ બચતનાં જુદાં જુદાં અનેક રોકાણ સાધનો ઉપલબ્ધ છે જેમાં અમુક સાધનો માં પાકતી મુદતે મળતી રકમ ટેક્ષ ને પાત્ર હોય છે જ્યારે અમુક રોકાણ સાધનોમાં પાકતી મુદતે મળતી રકમ ટેક્ષ રહીત હોય છે.